Agatha Christie

**Agata Kristi** (*Agatha Mary Clarissa Christie*; 1890 m. rugsėjo 15 d. – 1976 m. sausio 12 d.) – anglų rašytoja. Daugelio žinomų detektyvų autorė.

## Biografija

Agata Kristi gimė Torkyje (Devono grafystė) Anglijoje, Frederiko ir Klarisos Milerių šeimoje. Išsilavinimą Agata gavo namuose, nes po tėvo mirties (Agatai buvo 12 metų) finansiniai šeimos reikalai pašlijo.

1906 m. Agata buvo išsiųsta į Paryžių, kur mokėsi dainavimo ir skambinimo pianinu. Nors jai sekėsi neblogai, tačiau scenos baimė ir įgimtas drovumas sutrukdė jai siekti karjeros šioje srityje. Savo drovumo rašytojai taip ir nepavyko nugalėti. Net 18 metų (1958–1976 m.) išbuvusi Detektyvų klubo prezidente, teisę sakyti kalbas ir tostus ji perleisdavo kitiems.

Baigusi medicinos seserų kursus, I pasaulinio karo metu dirbo Torkio ligoninėje. Vėliau ji tapo farmacininko mokine – štai iš kur ji taip puikiai išmanė nuodus. Reikia pažymėti, kad ir II pasaulinio karo metu Agata Kristi, jau būdama garsia rašytoja, savanoriškai grįžo prie savo pirmosios profesijos – dirbo medicinos seserimi.

1914 m. Agata ištekėjo už lakūno pulkininko Arčibaldo Kristi (*Colonel Archibald Christie*) ir jiems gimė duktė Rozalinda (*Rosalind*). Tačiau 1928 m. pora išsiskyrė. 1929 metų gruodį Agata Kristi netikėtai dingo ir buvo surasta tik po 10 dienų Harougeito miestelio (Šiaurės Jorkšyras) viešbutyje. Ten ji buvo apsistojusi misis Nyl pavarde. Savo dingimą ji aiškino emocinio šoko sukelta amnezija. Mat prieš pat dingimą jos pirmasis vyras Arčibaldas Kristis prisipažino mylįs jaunesnę moterį, vardu Nensė Nyl (Nancy Neele). Taip ir liko neaišku, ar tokiu būdu Agata norėjo atkeršyti savo vyrui bei išgarsinti savo romanus, ar iš tiesų ją buvo ištikusi amnezija. Antroji Agatos Kristi santuoka buvo sėkminga. Ji ištekėjo už archeologo Makso Melovano (Max Mallowan), kurį sutiko keliaudama po Artimuosius Rytus. Lydėdama savo vyrą ekspedicijose, Agata labai rimtai susidomėjo archeologija ir jau po kelerių metų tapo senosios keramikos žinove.

Agata Kristi dar vadinama nusikaltimų karaliene. Pasaulyje parduota daugiau nei milijardas jos knygų anglų kalba ir dar milijardas – kitomis keturiasdešimt keturiomis kalbomis. Jos knygų išleista nepaprastai daug, didesni tik Biblijos ir Šekspyro tiražai. Ji yra beveik aštuoniasdešimties detektyvinių romanų, parašytų Merės Vestmekot (Mary Westmacott) slapyvardžiu, autorė.

Septyniasdešimtaisiais metais UNESCO paskelbė A. Kristi leidžiamiausia autore pasaulyje. UNESCO sprendimu 1991 metai buvo paskelbti Agatos Kristi metais.

1971 m. Agata Kristi apdovanota Britų imperijos ordinu.

## Kūryba

Savo pirmąjį detektyvinį romaną „Paslaptinga afera Stailse“ (1920) Agata Kristi sukūrė dėl ginčo. Kartą sesuo Madžė suabejojo, ar Agata sugebėtų parašyti detektyvą, nes tai labai sunku. Lažybos tikrąja to žodžio prasme neįvyko, tačiau Agata labai rimtai nusprendė įrodyti seseriai, ko esanti verta. Romaną atmetė šešios leidyklos. Tik septintoji ryžosi jį išleisti. Būsimosios Detektyvų karalienės gimimas liko nepastebėtas: buvo parduoti tik apie du tūkstančiai egzempliorių, o honorarą tesudarė 25 svarai. Nuo to laiko Agata Kristi ėmė pastoviai ir metodiškai rašyti.

Trečiajame dešimtmetyje ji išleido 11 knygų, maždaug pusė iš jų – „gryni detektyvai“, o likusieji – romanai apie šnipus, kuriuose rezgami tarptautiniai sąmokslai. Šioje srityje Agata Kristi laurų nenuskynė, nors jai patiko kurti tokius romanus: tai buvo tarsi poilsis po detektyvinių intrigų kūrimo, kurios atimdavo iš jos daug daugiau jėgų, nei, jos žodžiais tariant, „lengvabūdiški trileriai“.

Agata Kristi puikiai išmanė skaitytojų intrigavimo ir klaidinimo meną. Ji sumaniai sugriauna savo pačios skaitytojui įteigtą nuomonę apie nusikaltėlio asmenybę, nusikaltimo motyvą, vietą ir laiką, ir netgi priverčia suabejoti, nusikaltimas tai ar ne. Niekas iš jos personažų nėra laisvas nuo įtarimų. Jos personažai – sudėtingos asmenybės, todėl tiek nusikaltėlis, tiek nekaltas įtariamasis gali turėti tokią pačią „asmenybės struktūrą“. Kristi romanų herojai dažniausiai turtingi žmonės, užklupti finansinių problemų, kurios ir nuveda prie žmogžudystės. Agata Kristi buvo ir novatorė, kuri sulaužė tuo metu madingas klasikinio detektyvo rašymo taisykles. Tai įvyko 1926 metais, kai pasaulį išvydo vienas iš geriausių jos detektyvinių romanų „Rodžerio Ekroido nužudymas“. Paaiškėjo, jog žudikas yra ne kas kitas, o žmogus, pasakojantis tą istoriją. Skaitytojai ir vėl apsigavo: pasakotojas, kaip ir seklys, iki tol turėjo savotišką nekaltumo prezumpciją. Tiek plunksnos broliai, tiek kritikai, tiek ir detektyvinio žanro gerbėjai apkaltino autorę nesąžiningu žaidimu. Polemika, kurią sukėlė „Rodžerio Ekroido nužudymas“, pasitarnavo autorei: ši diskusija padarė neblogą reklamą ir pritraukė naujų skaitytojų. Po „Rodžerio Ekroido nužudymo“ publikacijos ji kasmet išleisdavo po vieną, o kartais net po dvi naujas knygas. Ir beveik kiekviena iš jų tapo bestseleriu.

Kristi pasaulėžiūra konservatyvi ir racionali. Ji griežtai pasisakė prieš tuos detektyvinius kūrinius, kurių autoriai nepaiso moralės normų. „Niekas ir pagalvoti negalėjo, kad ateis tokie laikai, kai detektyviniai romanai bus skaitomi dėl juose aprašomų smurto scenų, dėl sadistinio pasitenkinimo, dėl paties žiaurumo“, – rašė ji savo autobiografijoje. Ji pati visuomet vengė smulkiai aprašinėti nužudymo detales – pasitenkindavo trumpa ir būtina informacija. Galima drąsiai teigti, kad visas jos knygas vienija tikėjimas gėrio pergale. Agata Kristi rašė savo bei skaitytojų malonumui ir nekėlė sau sudėtingų literatūrinių uždavinių. Apie tokią literatūrą yra įprasta kalbėti iš aukšto, kaip apie antrarūšę. Bet pasaulis taip sutvarkytas, kad skaitytojas skaito būtent dėl malonumo. Jeigu literatūra ne tik auklėja, šviečia, bet ir padeda pailsėti, atsikratyti įtampos, vadinasi, ji egzistuoja ne veltui.

Agata Kristi taip pat parašė keturis nebeletristinius darbus, tarp jų – autobiografiją ir puikų kūrinį „Ateik, pasakyk man, kaip tu gyveni“ apie ekspedicijas, kuriose ji daug kartų dalyvavo su savo vyru archeologu seru Maksu Melovanu.

Paskutinės A. Kristi knygos buvo: „Uždanga: paskutinė Puaro byla“ (1975 m.) ir „Mieganti žmogžudystė“ (1976 m.).

## Knygų sąrašas
* 1920 *The Mysterious Affair at Styles* – Mįslingas nutikimas Stailze;
* 1922 *The Secret Adversary*
* 1923 *Murder on the Links* – Žmogžudystė golfo aikštėje;
* 1924 *The Man in the Brown Suit* – Vyras rudu kostiumu;
* 1924 *Poirot Investigates* – Tiria Puaro;
* 1925 *The Road Of Dreams*
* 1925 *The Secret of Chimneys* – Čimneizo pilies paslaptis;
* 1926 *The Murder of Roger Ackroyd* – Rodžerio Ekroido nužudymas;
* 1927 *The Big Four* – Didysis ketvertas;
* 1928 *The Mystery of the Blue Train* – Mėlynojo traukinio paslaptis;
* 1929 *Partners in Crime* – Nusikaltimo bendrininkai;
* 1929 *The Seven Dials Mystery*
* 1930 *The Murder at the Vicarage* – Žmogžudystė Klebonijoje;
* 1930 *The Mysterious Mr. Quin* – Paslaptingasis Misteris Kvinas;
* 1930 *Giant’s Bread* – Milžinų duona;
* 1931 *The Sittaford Mystery* – Sitafordo paslaptis;
* 1932 *Peril at End House* – Pavojus Endhause;
* 1933 *The Hound of Death*
* 1933 *Lord Edgware Dies* – Lordas Edžveras miršta;
* 1933 *The Thirteen Problems* – Trylika galvosūkių;
* 1934 *Murder on the Orient Express* – Žmogžudystė Rytų eksprese;
* 1934 *Parker Pyne Investigates* – Tiria Parkeris Painas;
* 1934 *The Listerdale mystery – Listerdeilo paslaptis;*
* 1934 *Unfinished Portrait* – Nebaigtas paveikslas;
* 1935 *Three Act Tragedy* – Trijų veiksmų drama;
* 1935 *Why Didn’t They Ask Evans?* – Kodėl nepaklausė Evans?;
* 1935 *Death in the Clouds* – Mirtis debesyse;
* 1936 *The A. B. C. Murders* – Žmogžudystė pagal abėcėlę;
* 1936 *Murder in Mesopotamia* – Žmogžudystė Mesopotamijoje;
* 1936 *Cards on the Table* – Kortos ant stalo;
* 1937 *Death on the Nile* – Mirtis ant Nilo / Žmogžudystė "Karnako" garlaivyje;
* 1937 *Dumb Witness* – Nebylus liudininkas;
* 1937 *Murder in the Mews*
* 1938 *Appointment with Death* – Susitikimas su mirtimi;
* 1939 *And Then There Were None* – Ir tada nebeliko nė vieno;
* 1939 *Murder is Easy* – Žudyti lengva;
* 1939 *Hercule Poirot’s Christmas* – Puaro Kalėdos;
* 1939 *Regatta Mystery and Other Stories* – Regatos paslaptis ir kitos istorijos;
* 1940 *Sad Cypress* – Liūdnasis kiparisas;
* 1941 *Evil Under the Sun* – Blogis po saule;
* 1941 *N or M?* – N ar M?;
* 1941 *One, Two, Buckle My Shoe* – Viens, du, trys užsek man batus!;
* 1942 *The Body in the Library* – Lavonas Bibliotekoje;
* 1942 *Five Little Pigs* – Penki paršiukai;
* 1942 *The Moving Finger* – Vienu pirštu;
* 1944 *Towards Zero* – Pradžios link;
* 1944 *Sparkling Cyanide* – Putojantis cianidas;
* 1944 *Absent in the Spring*
* 1945 *Death Comes as the End* – Mirtis ateina pabaigoje;
* 1946 *Come, Tell Me How You Live* – Ateik, pasakyk man, kaip tu gyveni;
* 1946 *The Hollow* – Dauba;
* 1947 *The Labours of Hercules* – Herkulio žygdarbiai;
* 1948 *Taken at the Flood –* Permaininga sėkmė;
* 1948 *Witness for the Prosecution and Other Stories*
* 1948 *The Rose and the Yew Tree* – Rožė ir Kukmedis;
* 1949 *Crooked House* – Kreivas nameliūkštis;
* 1950 *A Murder is Announced* – Paskelbta žmogžudystė;
* 1950 *Three Blind Mice and Other Stories* – Trys aklos pelytės ir kitos istorijos;
* 1951 *They Came to Baghdad* – Jie atvyko į Bagdadą;
* 1951 *The Under Dog and Other Stories*
* 1952 *Mrs McGinty’s Dead* – Misis Makingti mirė;
* 1952 *They Do It with Mirrors* – Tai daroma su veidrodžiais;
* 1952 *A Daughter’s a Daughter* – Dukters duktė;
* 1953 *A Pocket Full of Rye* – Rugiai kišenėje;
* 1953 *After the Funeral* – Po laidotuvių;
* 1955 *Hickory Dickory Dock* – Hikori Dikori Dok;
* 1955 *Destination Unknown* – Nežinoma linkme;
* 1956 *Dead Man’s Folly* – Mirusiojo kvailystė;
* 1956 *The Burden*
* 1957 *4.50 from Paddington* – 4.50 iš Pedingtono;
* 1957 *Ordeal by Innocence* – Įrodyti kaltę;
* 1959 *Cat Among the Pigeons* – Katė tarp balandžių;
* 1960 *The Adventure of the Christmas Pudding* – Kalėdų pudingas;
* 1961 *13 For Luck!*
* 1961 *Double Sin And Other Stories* – Dviguba nuodėmė ir kitos istorijos;
* 1961 *The Pale Horse* – Palšas žirgas;
* 1962 *The Mirror Crack’d from Side to Side* – Perskilęs veidrodis;
* 1963 *The Clocks* – Laikrodžiai;
* 1964 *A Caribbean Mystery* – Karibų paslaptis;
* 1965 *At Bertram’s Hotel* – Bertramo viešbutis;
* 1966 *Third Girl* – Trečioji mergina;
* 1967 *Endless Night* – Nesibaigianti naktis;
* 1968 *By the Pricking of My Thumbs* – Spragtelėjus pirštais;
* 1969 *Hallowe’en Party* – Helouvyno vakarėlis;
* 1970 *Passenger to Frankfurt* – Keleivis į Frankfurtą;
* 1971 *Nemesis* – Nemezidė;
* 1971 *The Golden Ball and Other Stories* – Auksinis kamuolys ir kitos istorijos;
* 1972 *Elephants Can Remember*
* 1973 *Akhnaton – A play in three acts*
* 1973 *Postern of Fate*
* 1974 *Poirot’s Early Cases* – Pirmosios Puaro bylos;
* 1975 *Curtain: Hercule Poirot’s Last Case* – Uždanga:Paskutinė Puaro byla;
* 1976 *Sleeping Murder* – Mieganti žmogžudystė.